Mening qo‘shnim Totoro
Mening qoʻshnim Totoro (yaponcha: となりのトトロ — Tonari no Totoro) — Hayao Miyazaki tomonidan yozilgan va rejjisyorlik qilingan, Tokuma Shoten uchun Studio Ghibli tomonidan animatsiyalashtirilgan yapon animatsion fentezi filmi. Film bir professorning ikki qizalogʻi — Satsuki hamda Meining urush davridan soʻnggi Yaponiyada oʻrmon ruhlari bilan doʻstona munosabatlari toʻgʻrisida hikoya qiladi. Qahramonlarga dublyaj aktyorlari Noriko Hidaka, Chika Sakamoto va Hitoshi Takagilar ovoz bergan. Animizm, Sintoizm simvologiyasi, tabiatsevarlik va qishloq hayotidan lazzatlanish mavzulari koʻtarib chiqilgan Mening qoʻshnim Totoro multfilmi ekranlarga chiqqanidan boshlab ayni vaqtga qadar ijobiy tanqidiy baholar va butun dunyo boʻylab mashhurlik qozondi. Multfilm 2019-yil sentabrigacha jami 41 million AQSh dollari toʻpladi. Film taqdim etilganidan buyon disk va video shaklidagi tashuvchilar savdosidan umumiy 277 million AQSh dollari hajmida, merchandayzingdan esa jami 1,46 milliard AQSh dollari hajmida daromad olingan. Mening qoʻshnim Totoro koʻplab mukofotlarga ham sazovor boʻlgan. Ular orasida Animage Grand Prix, Mainichi Film Award va 1988-yilning Eng yaxshi filmi nominatsiyasida Kinema Junpo Award mukofotlari bor. Shu yili multfilm Blue Ribbon Awards doirasida maxsus mukofotga ham munosib koʻriladi. Multfilm, shuningdek, koʻplab nomdor nashrlar tomonidan tuzilgan reyting roʻyxatlaridan muntazam joy olib keladi. Totoro timsoli Studio Ghibli ramzi sanaladi.